กรมอนามัย เผยพบตลาดออนไลน์ทำผิดกฎหมายนมผงหลายราย เดินหน้าเอาผิด  ฝ่าฝืนปรับสูงสุด 3 แสนบาท
กรมอนามัย เผยพบตลาดออนไลน์ทำผิดกฎหมายนมผงจำนวนมาก เดินหน้าเอาผิด ฝ่าฝืนปรับสูงสุด 3 แสนบาท          พญ.พรรณพิมล วิปุลากร อธิบดีกรมอนามัย เปิดเผยว่า กรมอนามัยออกตรวจเยี่ยมสถานที่จำหน่ายนมผงทั้งขนาดใหญ่และขนาดเล็ก สถานบริการสาธารณสุขทั้งภาครัฐและเอกชน เพื่อให้เป็นไปตามพระราชบัญญัติควบคุมการส่งเสริมการตลาดอาหารสำหรับทารกและเด็กเล็ก พ.ศ. 2560 ที่มีผลบังคับใช้มาตั้งแต่วันที่ 8 กันยายน 2560 มุ่งคุ้มครองผู้บริโภคโดยเฉพาะแม่และครอบครัวให้ได้รับข้อมูลที่ถูกต้องเกี่ยวกับการใช้นมผงและอาหารเสริมสำหรับทารก ผ่านการควบคุมวิธีการส่งเสริมการตลาดรูปแบบต่างๆ ผลจากการเฝ้าระวังการส่งเสริมการตลาดอาหารสำหรับทารกและเด็กเล็ก ผ่านช่องทางต่างๆ ทั้งเชิงรุกและเชิงรับ ยังพบการกระทำที่ฝ่าฝืนกฎหมาย อาทิ มีการแจกหรือการให้คูปองให้สิทธิลดราคาในร้านค้า โดยเฉพาะร้านค้าในช่องทางออนไลน์พบการกระทำความผิดมากที่สุด ซึ่งถือเป็นความผิดตามมาตรา 18 มีโทษปรับสูงสุดไม่เกิน 300,000 บาท ทั้งนี้ ที่ผ่านมากรมอนามัยในฐานะหน่วยงานที่รับผิดชอบการขับเคลื่อนการบังคับใช้กฎหมายฉบับนี้  ดำเนินการเปรียบเทียบคดีผู้กระทำความผิดไปแล้ว และขณะนี้ยังคงมีผู้ประกอบการและร้านค้าอีกหลายราย ที่กระทำความผิดตามมาตรา 18 และมาตราอื่นๆ ที่อยู่ระหว่างดำเนินคดีทางกฎหมาย จึงขอฝากไปถึงผู้ประกอบการโดยเฉพาะร้านค้าในช่องทางออนไลน์ว่า “ร้านค้าสามารถแสดงราคาจำหน่ายของนมผงสำหรับทารก (นมผงสูตร 1 และสูตร 2) ได้ โดยต้องไม่แสดงการเปรียบเทียบกับราคาเดิม และไม่มีการโฆษณาในลักษณะลด แลก แจก แถม” หากมีข้อสงสัยเกี่ยวกับพระราชบัญญัติควบคุมการส่งเสริมการตลาดอาหารสำหรับทารกและเด็กเล็ก พ.ศ. 2560 สามารถติดต่อสอบถามข้อมูลเพิ่มเติมได้ที่กรมอนามัย หมายเลขโทรศัพท์ 0 2590 4223  ในวันและเวลาราชการ